Sier nei til hastesak: – Regjeringen forsøker å sno seg unna
Det brenner under føttene til regjeringen i betent rettsstrid. Energidepartementet har bedt om hastebehandling i den pågående konflikten med Greenpeace og Natur og Ungdom. Organisasjonene saksøkte staten - og vant i Oslo tingrett.  I seks uker har Energidepartementet (ED) vært under et forbud fra Oslo tingrett, med en midlertidig forføyning som hindrer dem i å gi nye tillatelser til å bygge ut tre prosjekter for olje og gass.  Men to av prosjektene er allerede under arbeid, med enorme kontrakter, flere titalls tusen arbeidsplasser og investeringer til over 100 milliarder kroner på spill.  En stans i fremdriften kan få store konsekvenser, varsler selskapet Aker BP. Nå har regjeringen bedt retten å fjerne forbudet gjennom en anke, og det så raskt som mulig:  Energidepartementet vil ikke svare på spørsmål om dette mens de nå jobber for en ankebehandling, skriver de til VG. Det er Oslo tingrett som avgjør om saken skal oversendes lagmannsretten med ønske om fortgang. Det blir i såfall mot saksøkernes vilje.  – De forsøker å sno seg unna konsekvensene, sier Greenpeace-leder Frode Pleym.  Hevder det undergraver dommen Uten forbudet kan minst to av de tre oljeprosjektene gå i drift før rettssakene er ferdig, argumenterer Pleym. Det vil ikke hjelpe organisasjonene stort om lagmannsretten bekrefter at tillatelsene ikke skulle vært gitt, hvis pumpene allerede er i gang, sier Pleym. Det er den situasjonen de mener forbudet skal hindre. – Staten må faktisk anerkjenne at de undergraver dommen når de forsøker å få fjernet forføyningen, i stedet for å avvente en grundig behandling av dommen i lagmannsretten, sier Pleym.  – Å be om en rask behandling av midlertidig forføyning er en mulighet de har, når det å vente kan få store konsekvenser. Er det nødvendigvis å undergrave dommen at departementet vil bruke den muligheten? – Vi mener det, fordi kjernen i dommen er at tillatelsene selskapene fikk til å bygge ut, nå er ulovlige. Det er det ankesaken i lagmannsretten skal handle om, og vi ser frem til å legge frem bevisene i retten, sier Pleym.  Energidepartementet har også fått kritikken fra Pleym, og skriver i en kommentar til VG:  «Vi er uenige i dommen og kjennelsen, og har derfor anket begge deler. Vi mener vi vil argumentere godt for dette synet i ankebehandlingen. Anken skal nå behandles av Borgarting lagmannsrett. Utover dette har vi ingen kommentar så lenge vi holder på med saksforberedelsen.» Forbudet fikk raskt noen første konsekvenser for selskapet Aker BP og utbyggingen av det største prosjektet.  Yggdrasil består av flere olje- og gassfunn, i tillegg til strømkabler for kraft fra land og et rør for å eksportere gass. Miljødirektoratet trakk tilbake en tillatelse til å bygge ut  gassrøret etter at dommen kom.  Akkurat det gikk Miljødirektoratet raskt tilbake på, etter et varselbrev fra Aker BP. Aker gjorde det klart at stans i ett ledd av utbyggingen får følger for alle, og det kan innebære krav om erstatning. –  Det er ikke Natur og Ungdom eller Greenpeace som har satt staten i en vanskelig situasjon. Det har de klart veldig fint selv ved å gi blaffen i utredningskravene før de godkjente oljefeltene, sier Pleym. Det er regjeringen som har brutt loven i følge dommen fra Oslo tingrett, sier organisasjonslederen, og det er ment å få konsekvenser. – Forføyningen er der fordi tillatelsene det bygges ut etter, er ulovlige. Det er det dommen handler om, og forføyningen skal forhindre at det tas nye skritt i utbyggingen, sier Pleym.  - En fullstendig ankesak i lagmannsretten kan ta et år. Er ikke det urimelig lenge å vente når det betyr stans i pågående utbygging? – Ærlig talt synes vi at det å respektere dommen kommer over særinteressene til oljeselskapene eller statens ønsker. Her er det langt viktigere prinsipper som står på spill.
Regjeringen ber om hastebehandling i konflikt med Greenpeace og Natur og Ungdom Energidepartementet ber om å fjerne forbudet i Oslo tingrett som hindrer bygging av olje- og gassprosjekter To av prosjektene har kontrakter, arbeidsplasser og investeringer til over 100 milliarder NOK Greenpeace og Natur og Ungdom mener regjeringen prøver å sno seg unna konsekvensene Oslo tingrett avgjør om saken skal oversendes lagmannsretten med ønske om fortgang